Document ID: /roh_data/filtered/fineweb-2-filterrobots_roh.jsonl.gz/47310

Il chantun Grischun fa ina pausa cun inventarisar objects degns da protecziun. La regenza grischuna scriva che la Tgira da monuments laschia il mument d'ina vart, l'elavuraziun da las glistas d'inventari. Ella desista dentant d'insumma sistir l'inventarisaziun, sco quai ch'ina incumbensa or dal Cussegl grond aveva pretendì.
Il 2019 aveva il Cussegl grond approvà duas incumbensas en chaussa – quai cunter la veglia da la regenza. Uss lascha quella sclerir la situaziun giuridica da l'inventarisaziun d'objects degns da protecziun.
Inventarisar objects degns da la protecziun
La Tgira da monuments dal Grischun fa e maina inventaris chantunals d'objects degns da protecziun, sco per exempel maletgs da lieus unics, gruppas d'edifizis d'impurtanza istorica u edifizis singuls d'art architectonic.
L'inscripziun da quests uschenumnads objects da protecziun en in inventari chantunal sa basa sin criteris sco raritad, diversitad, periclitaziun, valurs esteticas, posiziun, grondezza, funcziun ecologica ed impurtanza scientifica.